ROKIŠKIO RAJONO SAVIVALDYBĖS TARYBOS ANTIKORUPCIJOS KOMISIJOS

**POSĖDŽIO PROTOKOLAS**

2021 m. kovo 18 d. Nr. 2

Rokiškis

Posėdis įvyko 2021-03-18

Posėdžio pradžia 16.30 val. pabaiga 18.30 val.

Posėdžio pirmininkas – Stasys Meliūnas, Rokiškio rajono savivaldybės tarybos narys.

Posėdžio sekretorė – Rasa Baranovskienė, Socialinės paramos ir sveikatos skyriaus vyriausioji specialistė.

Dalyvavo: Rokiškio rajono savivaldybės tarybos antikorupcijos komisijos nariai - Ričardas Burnickas, Algis Čepulis, Stanislovas Dambrauskas, Lina Meilutė- Datkūnienė, Dalia Maželienė, Egidijus Vilimas, (kvorumas yra).

Kviestinai dalyviai: Rokiškio rajono savivaldybės administracijos direktorius Andrius Burnickas, Obelių seniūnijos seniūnė Jūratė Šinkūnienė, VšĮ Rokiškio PASPC direktorė Danguolė Kondratenkienė.

Darbotvarkė.

1. Darbotvarkės tvirtinimas.
2. Dėl Rokiškio rajono savivaldybės tarybos 2021 m. kovo 26 d. Sprendimo projekto „Dėl pritarimo Rokiškio rajono savivaldybės tarybos Antikorupcijos komisijos 2020 metų veiklos ataskaitai**“.**
3. Dėl gyventojų skiepijimo valstybės lėšomis nuo COVID-19 ligos nustatytos tvarkos laikymosi VšĮ Rokiškio pirminės asmens priežiūros centre.
4. Dėl Antikorupcijos komisijoje esančios informacijos apie galimą brangių mobiliojo ryšio telefonų pirkimą savivaldybės administracijos darbuotojams.
5. Dėl informacijos apie Rokiškio rajono Obelių miesto pirties eksploatacijos išlaidų neteisėto padidinimo, dokumentinių duomenų neatitikimo faktinėms, realioms išlaidoms.
6. Komisijos narių pasisakymai, pasiūlymai, pastabos.
7. SVARSTYTA. Dėl posėdžio darbotvarkės projekto tvirtinimo.

Komisijos pirmininkas Stasys Meliūnas supažindino komisijos narius su posėdžio dienotvarke. Stasys Meliūnas klausė, ar komisija neprieštarautų, kad klausimai būtų svarstomi kita eilės tvarka, nes Rokiškio r. sav. Administracijos direktorius Andrius Burnickas turės dalyvauti kitame posėdyje. Prieštaravimų nebuvo.

Komisija pritarė „vienbalsiai“

1. NUTARTA. Pritarti Antikorupcijos komisijos posėdžio 2021 m. sausio 21 d. darbotvarkei klausimus svarstymui išdėstant tokia tvarka: 1 – 3 klausimas, 2 – 4 klausimas, 3 - 5 klausimas, 4 - 2 klausimas.

 2. SVARSTYTA. Dėl gyventojų skiepijimo valstybės lėšomis nuo COVID-19 ligos nustatytos tvarkos laikymosi VšĮ Rokiškio pirminės asmens priežiūros centre.

 Komisijos pirmininkas Stasys Meliūnas, pristatydamas klausimą sakė, kad gauta informacija dėl nesusipratimo, kada paskiepytas žmogus gavo kortelę ne savo vardu ir pavarde. Tai buvo pagrindas pasidomėti kokia yra nustatyta tvarka ir kaip jos laikomasi Rokiškio PASPC poliklinikoje. Stasys Meliūnas dėkojo Rokiškio PASPC poliklinikos direktorei Danguolei Kondratenkienei ir Rokiškio rajono savivaldybės administracijos direktoriui Andriui Burnickui už operatyvų ir išsamų atsakymą ir klausė kokia bus žmonių, kurie norės skiepytis, apskaita ateityje.

 Danguolė Kondratenkienė sakė, kad šiuo atveju korupcijos neįžvelgia, tai yra organizaciniai dalykai. Gaunami dideli kiekiai vakcinos ir suskiepyti žmones reikia labai skubiai. Gavus Pfizer vakciną žmones reikia suskiepyti labai greitai, nes atskiesta vakcina šaldytuve laikoma 6 valandas, ne šaldytuve 2 valandas. Jeigu suregistruota ne tiek žmonių kiek reikia, ar žmonės neatvyksta, reikia operatyviai ieškoti naujų pacientų. Darbas yra intensyvus ir sunkus todėl gali pasitaikyti klaidų. Registracija šiuo metu vyksta rankiniu būdu, nes prioritetinė grupė asmenų, kuriems yra 65 metai ir daugiau, nesugeba registruotis internetiniu būdu. Registrų centras baigia sukurti Išankstinę pacientų registraciją, kurią valdo Registrų centras, kurioje galės registruotis visi norintys. Paskiepijus žmogų, informacija suvedami į E. Sveikata, tai daryti privaloma.

 Algis Čepulis sakė, kad yra daug reglamentinio nesusipratimo. Būna atvejų, kada žmogus jau užregistruotas skiepui ir vėl skambina iš poliklinikos ir klausia ar žmogus registruosis skiepui. Algis Čepulis siūlė neberašyti ranka, nes išvengti klaidų nemanoma, o naudoti kompiuterines priemones, ieškoti technologinių sprendimu greitinančių ir efektyvinančių procesą.

 Danguolė Kondratenkienė sutiko su pastebėjimu ir sakė, kad labai norėtų, jog visi darbuotojai būtų su aukštu kompiuteriniu išsilavinimu, bet taip nėra. Danguolė Kondratenkienė taip pat sakė, kad yra keli sąrašai į kuriuos suregistruoti prioritetinėje grupėje esantys asmenys. Sąrašus teikė seniūnijos, Medica klinika, žmonės patys skambino ir buvo registruojami registratūroje. Esant tokiam atvejui, kai žmogus yra keliuose sąrašuose, pacientui tiesiog reikia pasakyti, kad jau yra užregistruotas skiepijimui. Danguolė Kondratenkienė teigė, kad paskiepyti žmogaus kelis kartus negalima, nes duomenys įrašomi į kortelę.

 Lina Meilutė- Datkūnienė klausė, ar rankiniu būdu pateikiami sąrašai yra Excel formatu.

 Danguolė Kondratenkienė atsakė, kad sąrašų formatai yra skirtingi ir jų apdoroti neįmanoma.

 Stasys Meliūnas klausė, ar Sveikatos ministerija kažką planuoja, kad skiepijimas būtų vykdomas centralizuotu būdu.

 Danguolė Kondratenkienė sakė, kad pagalba ir bus informacinė sistema, kuri palengvins darbą, bet ši sistema nesugebės atrinkti prioritetų, kas šiuo metu yra ypač aktualu. Sistema bus efektyvi, kai bus skiepijami visi norintys masiškai.

 Lina Meilutė-Datkūnienė klausė ar bus registruojama seniūnijoje, jei taip tai gal informaciją galima gaut vienodu formatu.

 Danguolė Kondratenkienė atsakė, kad informacija jau susiųsta iš seniūnijų, o kai prasidės masinis skiepijimas sąrašai nebebus reikalingi.

 Egidijus Vilimas siūlė nupirkt skanerį ir skanuoti asmens tapatybės korteles atvykstančių žmonių, tai sutrumpintų laiką ir darbas būtų efektyvesnis.

 Stasys Meliūnas sakė, kad esant tokiai situacijai dėl netobulos registracijos, raštas rašytas su mintim pagelbėti direktorei patarimais, naujom idėjom, kad darbe būtume solidūs, atsparūs korupcijai ir kiltų kuo mažiau abejonių.

 Egidijus Vilimas išsakė nuomonę, kad didžiausia problema, kad trūksta skiepų, jeigu jų būtų pakankamai, žmones paskiepyti būtų galima per mėnesį.

 Danguolė Kondratenkienė su tuo sutiko. Taip pat sakė, kad sunkiausia šiame darbe yra prisikviesti pacientus, nes iš kviestų 300 asmenų, skiepytis Astra Zeneca vakcina, atvyko tik 17 pacientų.

 Stasys Meliūnas dėkojo direktorei už dalyvavimą ir išsamius atsakymus ir suformulavo išvadą, kad gavus atsakymą į paklusimą ,buvo įsitikinta, kad aptariamuoju atveju įvyko žmogiškoji klaida. Įstaiga stengiasi modernizuoti ir tobulinti apskaitą, kad darbas būtų kuo efektyvesnis. Tyrimas šiuo klusimu baigtas.

 Komisija pritarė „vienbalsiai“

 2. NUTARTA:

 Baigti tyrimą šiuo klausimu, nes aptariamuoju atveju įvyko žmogiškoji klaida ir nėra jokių pažymių dėl korupcinės veiklos.

 3. SVARSTYTA. Dėl Antikorupcijos komisijoje esančios informacijos apie galimą brangių mobiliojo ryšio telefonų pirkimą savivaldybės administracijos darbuotojams.

 Stasys Meliūnas pristatytas klausimą sakė, kad gauti dokumentai, bet pritrūko nuoširdumo bendraujant. Pateiktas nepilnas inventorizacijos aprašas, tik keli lapai, todėl pilno vaizdo susidaryti negalima, bet išsaugotas tikėjimas, kad gilių piktnaudžiavimų nėra. Gal brangus telefonas ir reikalingas darbui, bet tai turėtų būti pateikta skaidriai, kad niekam nekiltų abejonių. Stasys Meliūnas kvietė Rokiškio r. sav. Administracijos direktorių Andrių Burnicką patikinti, kad pirkimai buvo vykdomi skaidriai.

 Andrius Burnickas sakė, kad darbuotojams perkami baziniai Samsung mobiliojo ryšio telefonai iki 300 eurų. O brangesnis telefonas buvo nupirktas už subsidiją paties operacijų vadovo pageidavimu, kad darbas būtų kuo efektyvesnis. Dėl aprašų patobulinimo bus kalbama su Centrinės buhalterijos skyriumi, kad dokumentacija būtų kuo aiškesnė.

 Egidijus Vilimas klausė ar jau veikia automobilių telemetrinė sistema.

 Andrius Burnickas sakė, kad dar neveikia, ir žadėjo pasidomėti ir informaciją pateikti per Tarybos posėdį.

 Stasys Meliūnas sakė, kad kontrolės ir papildomo dėmesio reikėtų. Turėtų būti sąrašai darbuotojų, kam reikalingi tarnybiniai telefonai.

 Algis Čepulis sakė, kad abejonės nekiltų jeigu būtų viskas reglamentuota. Taip pat kvietė būti tolerantiškiems ir geranoriškiems pateikiant informaciją į užklausimus, nes tik taip galima atsakyti žmonėms iškėlusiems probleminius klausimus.

 Stasys Meliūnas padarė išvadą, kad šiuo klausimu gautas išsamus atsakymas ir korupcijos apraiškų nenustatyta, todėl tyrimas baigtinas.

 Komisija pritarė „vienbalsiai“

 3. NUTARTA:

 Klausimo nagrinėjimą baigti, nes remiantis gauta informacija apie mobiliojo ryšio telefonų, skirtų tarnybiniam naudojimui pirkimą, korupcijos apraiškų nenustatyta.

 4. SVARSTYTA Dėl informacijos apie Rokiškio rajono Obelių miesto pirties eksploatacijos išlaidų neteisėto padidinimo, dokumentinių duomenų neatitikimo faktinėms, realioms išlaidoms.

 Stasys Meliūnas pristatydamas klausimą sakė, kad Obelių m. pirties buvo paprašyta dokumentacijos, pagrindžiančios šios pirties išlaidas. Dokumentacija gauta, komisija susipažino. Stasys Meliūnas išsakė pastebėjimus, kad pirties išlaikymo išlaidos neatitinka realių išlaidų, nes yra per didelės. Pagal sąskaitas matosi rinkos kaina, seniūnija aprūpina kuru ne tik pirtį bet ir bibliotekas, seniūnijos pastatą, bet pirties sąnaudos per didelės.

 Algis Čepulis sakė, kad ateičiai galima būtų skaidriau administruoti tokią veiklą. Stebina išlaidose nurodyti kiekiai. Pinigai kai po kablelio nurodomi centai, rodo, kad reikia nurašyti konkrečią sumą. Taip pat yra duomenų, kad naudotas ne tik pirktas kuras, bet kūrenami pakelėse nukirstais medžiais, žmonės neprisimena, kad būtų matę medieną atvežamą kūrenimui. Jei nėra paskelbta mažos prekybos apimtyje išlaidų tai kelia dvejones. Taip pat kyla klausimai ir dėl dydžių. Savivaldybė turėtų organizuoti viešąjį bendrą pirkimą, kur būtų adekvačios kainos ir būtų nupirktas reikiamas kiekis kuro. Šiuo atveju kuras perkamas atskirai ir keistais intervalais, o ne vienu kartu. Tos prielaidos leidžia manyti, kad procesai vyksta ne versliškai, ne sistematiškai ir be jokio reglamento. Savivaldybės administracija turėtų reguliuoti šiuos procesus, ypatingai mažųjų pirkimų.

 Stasys Meliūnas sakė, kad reikia išsiaiškinti esminius dalykus matomus dokumentuose. Sąskaita –faktūra rodo, kad pirkimas buvo 1-2 kartus per metus, bet pateiktose suvestinėse apie išlaidas pirčiai galima susidaryti vaizdą, kad pirčiai buvo perkama 5-6 kartus. Kyla klausimas iš kur tie skaičiai ir tie pirkimai. Sumos taip pat nurodomos tikslios ir vienodos. Už 2018 m. suskaičiavus ir pavertus kubais gaunasi, kad pirtyje per šildymo sezoną sukūreno malkų iki 45 kubų. Dokumentuose nurodyta, kad kuras skirtas pirčiai, bet žmogus kuris kūrena, sakė, jog krovininės mašinos su malkomis nėra matęs. Mediena vežama iš parkų, naudojami puvinio pažeisti medžiai. Nei vienoje seniūnijoje nėra bendros tvarkos kaip užpajamuoti malkas, kurios gaunamos iš nupjautų medžių, kiek mediena kainuoja paruošta ūkiniu būdu. 2019 m. tris kartus pirktos malkos, kiekvienas pirkimas kainavo 600 eurų, už tokią sumą nupirktos malkos sudaro 66,9 kubus kuro. Kyla klausimas, kur iš tikrųjų yra šios malkos.

 Jūratė Šinkūnienė sakė, kad nuo 2020 metų kiekviena seniūnija pateikia bendrą reikalingą kiekį katilinėm aptarnauti ir malkos užsakomos centralizuotai. Malkų kiekis užsakomos visoms katilinėms, vėliau tas kiekis išdalinamas pagal poreikius.

 Stasys Meliūnas sakė, kad perkant centralizuotu būdu malkų kiekiai pasikeitė. Gal atsirado naujų katilinių, nes 2018 metais seniūnija pirko beveik už 7 tūkstančius eurų, tais pačiais metai perkama beveik už 9 tūkstančius eurų, o ankstesniais metais turint tokį patį katilinių kiekį ir malkų kainai menkai keičiantis pirkta už mažesnę sumą. Kyla klausimas kodėl didėja suma nesikeičiant poreikiui ir malkų kainai.

 Jūratė Šinkūnienė atsakė, kad poreikiai priklauso nuo žiemos šaltumo. Ūkio būdu darytos malkos yra iš pavojingų medžių ir jie atitenka tai katilinei, kurios arčiausiai augo. Taip pat patikslino, kad rašte pateikti ne pirkimų, o nurašymų duomenys. Jūratė Šinkūnienė sakė, kad per seniūnų susirinkimą buvo kalbama apie tai, kad nėra paruošto, visiems bendro tvarkos aprašo dėl ūkio būdu daromų malkų nurašymo. Šiuo metu ūkio būdu paruoštos malkos nurašomos skaičiuojant pusę rinkos kainos.

 Stasys Meliūnas sakė, kad nėra jokio dokumento, jokio žurnalo, kuriame matytųsi, kaip paskirstomos malkos (kur, kiek ir kaip išlaiduota). Klausė, kaip tokiomis sąlygomis yra atsiskaitoma. Stasio Meliūno nuomone yra sudarytos idealios sąlygos piktnaudžiavimui. Ūkio dalies specialistas atsiuntė ataskaitą, kaip skaičiuojamas likutis, bet tai nėra dokumentas, nes neturi reikiamų rekvizitų, su materialinėmis vertybėmis tokie dalykai nedaromi. Jis pats skaičiuoja, pats pasitvirtina, pats pasirašo. Nėra nei seniūno, nei finansininko vizos ir parašo. Dokumentuose neatsispindi kur ir kokie kiekiai malkų patenka. Ant sąskaitos žymima pieštuku kiek kiekvienam objektui bus išlaiduota. Taip pat nėra dokumento kiek malkų pirčiai pagaminta ūkio būdu.

 Jūratė Šinkūnienė sakė, kad dėl šios tvarkos bus patvirtintas bendras aprašas visoms seniūnijoms.

 Egidijus Vilimas pasigedo dokumentų, kokiu pagrindu sudaromos prekių pirkimo sutartys, taip pastebėjo, kad malkos pagal vidutinę rinkos kainą žymiai per brangios. Reikėtų palyginti tiksliai pagal tą laikotarpį.

 Algis Čepulis sakė, kad yra mažos vertės pirkimo protokolai.

 Jūratė Šinkūnienė sakė, kad buvo pateikti visų metų pirkimo dokumentai ir visos sutartys bei procedūros. Rokiškio r. savivaldybė yra pasirašiusi sutartį UAB „Bikuva“ centralizuotai.

 Algis Čepulis siūlo pagerint malkų įsigijimo procesą ir apklausti tiekėjus mažos vertės procese, tada matytųsi galimi procedūriniai pažeidimai.

 Egidijus Vilimas sakė, kad jam norėtųsi, kad būtų atsakyta į gyventojų klausimą ar tikrai pirtis tiek daug kainuoja, kad jos neįmanoma išlaikyti. Tai galima padaryti matant išlaidas, kiek iš tikro kainuoja nusiprausimas ir kokios dotacijos reikėtų šiai funkcijai išlaikyti.

 Jūratė Šinkūnienė sakė, kad įkainiai nebuvo peržiūrėti nuo 1998 metų kai pirtis buvo perduota Obelių butų ūkio seniūnijai.

 Stasys Meliūnas sakė, kad norėtųsi atsakymų iš kur gaunasi tiek daug pirkimų ties pirties eilute. Iš kur šie skaičiai buvo paimti. Reikėtų parodyti kiek iš tiesų kainuoja pirties išlaikymas. Sistemoje nėra aikštelės kur ruošiamos malkos ir dalijamos visiems objektams.

 Jūratė Šinkūnienė sakė, kad ne visas malkas ruošia kūrikas. Malkos būna pristatomos dalimis. 2019 m. atvežti du medžiai nebuvo tinkami, nes buvo nekaitrūs ir sunkai kapojami, todėl reikėjo papildomai vežti malkų. Dėl nurašymų buvo aiškintasi su buhalterija, bet nėra bendros reglamentuotos tvarkos. Pirkimai rodomi kas mėnesį, nurašomi buhalterijoje. Pirkimas vykdomas vienas, seniūnija nurodo poreikį kiek reikės malkų, atmetus išpjautų medžių medieną. 2020 m. paruoštų malkų kiekis nebuvo išnaudotas ir stovi malkinėse.

 Stasys Meliūnas klausė kodėl buvo uždidinti kiekiai.

 Jūratė Šinkūnienė atsakė, kad taip pat bando tai išsiaiškinti, kas iš kur ir kaip. Visi skaičiavimai yra vadovaujantis 1998 m. Būtų ūkio kvadratūros ir kuro kiekio paskaičiavimais.

 Stasys Meliūnas sakė, kadangi pirtis eksploatuojama galima būtų išmatuoti tikslų malkų kiekį, kad įsitikint kiek malkų reikia per parą. Eksperimento metu galima būtų paskaičiuoti 1-2 kubų tikslumu, bet ne 20 kubų. 2016 m. pirčiai nurašyta 59,27 kubo. Pagal tuos duomenis tai pirties išlaikymas tikrai nuostolingas, bet šie skaičiai nerealūs.

 Lina Meilutė-Datkūnienė tikslinosi ar tikrai nuo 1998 m. nebuvo perskaičiuota kiek reikalinga kuro. Šioje vietoje iškyla didžiausi neaiškumai nes metai iš metų pateikiamas ta pati kuro norma. Realiai šiai dienai tikrai nėra aišku kiek yra sunaudojama ir kiekiai yra nelogiški. Lina Meilutė-Datkūnienė siūlė paskaičiuoti kiek per ketvirtį sunaudojama kuro ir kitų reikalingų priemonių ir tai atsispindės sąmatoje.

 Stasys Meliūnas sakė, kad girdėjęs iš žmonių, jog jie iš savo lėšų perka muilą, dezinfekcines priemones.

 Jūratė Šinkūnienė atsakė, kad nežinanti kas buvo iki 2020 m. bet kai ji pradėjo dirbti visos priemonės yra supirktos, jeigu ko nors trūksta informuoja valytoja. Ateinantys praustis žmonės atsineša savo asmens higienos priemones, nes jomis seniūnija neaprūpina.

 Algis Čepulis sutiko su pastebėjimais, kad reikėtų padaryti paskaičiavimus, kad būtų galima subalansuoti kainodarą. Nes atlyginimai ir išlaidos kurui yra pagrindinė dedamoji dalis. Tai būtų vieta ir laikas tai padaryti, tai galėtų inicijuoti seniūnė, kaip naujas vadovas. Juo labiau, kad šis tyrimas nepareikalaus didelių resursų.

 Jūratė Šinkūnienė sutiko, kad šiuos dalykus įsivertinti būtina.

 Stasys Meliūnas klausė, kas įtakojo, kad šis objektas patektų į privatizuojamų objektų sąrašą, nuslepiant nu tarybos narių. Taip pat atkreipė dėmesį, kad 2019 m. seniūnė jau dirbo. 2018 m. malkos buvo nupirktos už 1180 eurų, o 2019 m. jau už 2388 eurų.

 Jūratė Šinkūnienė sakė, kad 2019 metais dirbo tik dvi savaites, o malkų likutis buvo perkeltas į kitus metus.

 Lina Meilutė-Datkūnienė klausė, kiek etatų skirta pirčiai.

 Jūratė Šinkūnienė sakė, kad pirčiai aptarnauti yra skirtas1 etatas: pusė etato kūriko ir pusė etato valytojos.

 Stasys Meliūnas išsakė nuomonę, kad šioje situacijoje reikėtų daryti išvadą ir priimti sprendimą. Iš gautų dokumentų galima sakyti, kad yra neskaidrių dalykų, susijusių su pirties šildymu, nes matomi išdidinti skaičiai, o tai yra finansai, tai yra buhalterija. Yra pagrindo manyti, kad mokesčių mokėtojų pinigai panaudojami savanaudiškai. Vienas iš šios problemos sprendimo variantų, yra perduot aiškintis teisėsaugai. Tai būtų kaip užkardomoji priemonė ateičiai. Šioje situacijoje reikėtų būti principingiems.

 Lina Meilutė-Datkūnienė sakė, kad radusi sąskaitą už 3000 eurų, kurioje yra pirkta prekės ne tik pirčiai, bet failas pavadintas „Priemonės pirčiai“

 Jūratė Šinkūnienė sakė, žmonėms ši sąskaita nebuvo pateikta, buvo pateikti duomenys apie užmokestį, kuro sąnaudą ir minimalios išlaidos dėl dezinfekcinių ir valymo priemonių.

 Dalia Maželienė klausė, kodėl nuo 1998 m. nebuvo patikslintos tvarkos.

 Algis Čepulis sakė, kad tai apie ką pirmininkas kalba procedūra yra numatyta. Iš pirminių svarstymų kas yra aišku galėtume suformuluoti dėl tyrimo esmės pradėjimo ir tokį procesą paleisti. Taip pat siūlo neieškoti kaltų dėl praeities, o priimti sprendimus čia ir dabar vadovaujantis esama situacija.

 Stasys Meliūnas sakė, kad yra akivaizdūs piktnaudžiavimo ir dokumentų klastojimo požymiai ir vienas iš variantų kreiptis į teisėsaugą, kad būtų išaiškinta ir sudėliota kaip reikėtų elgtis ateityje.

 Lina Meilutė-Datkūnienė svarstė koks klausimas bus užduodamas teisėsaugai, kas bus tiriama, kaip vyks procesas, koks bus tyrimo pagrindas ir kokia formuluotė.

 Stasys Meliūnas sakė, kad 5-ių metų laikotarpyje pirties išlaikymo kaštai akivaizdžiai neatitinka realios faktinės padėties. Tos malkos kurios buvo nurašytos pirčiai kažkur buvo panaudotos, taip pat išdidinti kaštai tai yra požymiai nusikalstamos veiklos.

 Algis Čepulis sakė, kad turi atsijungti dėl kito posėdžio. Balsuoja „už“ sprendimą kuris bus priimtas dėl šio klausimo. Taip pat už teikiamą tarybai Antikorupcijos komisijos 2020 metų veiklos ataskaitą taip pat balsuoja „už“**.**

 Stanislovas Dambrauskas sakė, kad taip pat turi atsijungti dėl kito posėdžio. Balsuoja „už“ sprendimą kuris bus priimtas dėl šio klausimo. Taip pat už teikiamą tarybai Antikorupcijos komisijos 2020 metų veiklos ataskaitą taip pat balsuoja „už“**.** Ataskaitą perskaitė ir jokių priekaištų neturi.

 Egidijus Vilimas sakė, kad komisija buvo iškėlusi viena variantą paprašyti seniūnę, kad paskaičiuotų kiek malkų reikia pirčiai. Pasak Egidijaus Vilimo reikėtų palaukti kol bus apskaičiuota, o kreiptis į teisėsaugą niekada nebus per vėlu. Jo manymu tai gali būti apskaitos problema ir tikisi, kad tai yra betvarkė, o ne nusikalstama veikla.

 Lina Meilutė-Datkūnienė sakė, kad auditas yra dar vienas kontrolės mechanizmas. Taip pat sutinka su tyrimo atlikimu.

 Stasys Meliūnas sakė, kad auditas buvo atliktas 2018 m., bet auditas tikrina remiantis buhalteriniais dokumentais, žmonių neklausinėja.

 Jūratė Šinkūnienė užtikrino, kad jai dirbant nei ji nei bent vienas iš jos darbuotojų nevogė. Pirtis šiuo metu kūrenama ir tokį tyrimą atlikti ir skaičius kiek malkų reikia pateikti galima.

 Dalia Maželienė klausė ar pirtis buvo renovuota.

 Jūratė Šinkūnienė sakė, kad pirtis nerenovuota tik pakeisti langai.

 Stasys Meliūnas sakė, kad turi būti sudaryta komisija ir malkos turi būti matuojamos su kiekvienu pirties krosnies kūrenimu. Turi būti tiksliai ir objektyviai išmatuotas kuro kiekis, būtinas vienam pirties iškūrenimui.

 Lina Meilutė-Datkūnienė sakė, kad turėtų būti žmogus, kuris stebėtų, gal juo galėtų būti Egidijus Vilimas nuo komisijos.

 Stasys Meliūnas išsakė nuomonę, kad komisijoje turėtų dalyvauti bendruomenė, nes jie iškėlė problemą, kad jie nesijaustų apgaudinėjami, galėtų dalyvauti bendruomenės pirmininkas.

 Jūratė Šinkūnienė sakė, kad yra bendruomenės narių, kurie turi patirties.

 Egidijus Vilimas išsakė nuomonę dėl privatizavimo, kad tik nuo seniūnijos ir bendruomenės norų priklauso, ar bus teikiamos pirties paslaugos. Privatizuojant turi būti tinkamai suformuluotos privatizavimo sąlygos.

 Jūratė Šinkūnienė sakė, kad privatizuojant pirtį pirties funkcijos išlieka. Taip pat sakė, kad iki balandžio 22 d. komisijos posėdžio pirtis bus kūrenama du kartus, nes kūrenama kas antrą savaitgalį. Tuo laiku ir bus galima daryti skaičiavimus.

 Stasys Meliūnas suformulavo, kad negalima priimti sprendimo neturint duomenų kiek reikia kūrenimui. Seniūnė iš pasitikėjimą bendruomenėje turinčių narių, galinčių įvertinti praktiškai malkų panaudojimą pirties šildymui, sudarys komisiją ir eksperimento būdu bus įvertinta kiek faktiškai per mėnesį reikia pirties kūrenimui.

 Komisija pritarė „vienbalsiai“

 4. NUTARTA:

 Inicijuoti seniūnę sudaryti komisiją iš bendruomenės narių, kuri eksperimento būdu įvertintų faktišką malkų poreikį pirties kūrenimui per mėnesį. Duomenis pateikti Komisijai iki balandžio 22 d.

 5. SVARSTYTA Dėl Rokiškio rajono savivaldybės tarybos 2021 m. kovo 26 d. Sprendimo projekto „Dėl pritarimo Rokiškio rajono savivaldybės tarybos Antikorupcijos komisijos 2020 metų veiklos ataskaitai**“.**

 Stasys Meliūnas pristatė klausimą ir sakė, kad pasistengė išsamiau ir giliau pažiūrėti į komisijos veiklą, kokią ji turi reikšmę demokratijos procese ir savivaldos valdyme, atstovaujant demokratinius principus. Komisijos veikla turi būti ne dokumentinė, turi būti realiai kovojama su korupcijos apraiškomis, kad būtų užkardomi įvairūs korupciniai procesai. Stasys Meliūnas klausė komisijos narių ar turi klausimų, pastebėjimų ir pasisakymų

 Dalia Maželienė sakė, kad ataskaita yra labai išsami ir įdėta daug darbo. Ataskaitai pritaria.

 Komisija pritarė „vienbalsiai“

 5. NUTARTA:

 Pritarti Rokiškio rajono savivaldybės tarybos 2021 m. kovo 26 d. Sprendimo projekto „Dėl pritarimo Rokiškio rajono savivaldybės tarybos Antikorupcijos komisijos 2020 metų veiklos ataskaitai**“.**

Pastaba. Komisijos posėdžio eigai fiksuoti buvo daromas garso įrašas, kuris saugomas kompiuterinėje laikmenoje.

Posėdžio pirmininkas Stasys Meliūnas

Posėdžio sekretorė Rasa Baranovskienė